นายกรัฐมนตรีสั่งการให้เตรียมพร้อมโรงพยาบาล เตียงผู้ป่วย ยา เวชภัณฑ์ และบุคลากร ตามแผนเผชิญเหตุเฝ้าระวังโควิด-19 ช่วงเทศกาลปีใหม่
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์โควิด-19 (ศบค.) สั่งยกระดับการป้องกันและการรักษา เตรียมบุคลากร อุปกรณ์ เวชภัณฑ์ และเครื่องมือต่าง ๆ ตามแผนเผชิญเหตุ เพื่อรองรับทุกสถานการณ์ที่จะเกิดขึ้นหลังปีใหม่ ทั้งนี้ นายกรัฐมนตรียังมั่นใจว่าหากพบผู้ติดเชื้อโควิด-19 สายพันธุ์โอมิครอนเพิ่มขึ้น ระบบด้านสาธารณสุขของไทยยังรับมือไหว ไทยยังสามารถควบคุมสถานการณ์การแพร่ระบาดในช่วง 2 สัปดาห์ที่ผ่านมาได้เป็นอย่างดียิ่ง ซึ่งกระทรวงสาธารณสุขมีเตียงดูแลผู้ป่วยโควิดเกือบ 2 แสนเตียง ใช้ไปประมาณร้อยละ 30 ยังมีเตียงว่างเพียงพอรองรับ และกระทรวงสาธารณสุขยังเตรียมพร้อมระบบ Home isolation และ Community isolation ไว้สำหรับรักษาพยาบาล เพราะผู้ป่วยโอมิครอนส่วนใหญ่อาการจะไม่รุนแรง สามารถรักษาตัวอยู่ที่บ้านและชุมชนได้ นายกรัฐมนตรียังฝากถึงประชาชนคนไทยอย่าวิตกกังวล หากทุกคนดูแลตัวเองและเคร่งครัดใน 3 เรื่องนี้ คือ การฉีดวัคซีน เข็ม 1 และ 2 การรับวัคซีนเข็มกระตุ้น และการป้องกันตัวจากการรับเชื้อโควิด-19 แบบครอบจักรวาลนอกจากนี้ นายกรัฐมนตรียังร่วมอวยพรเนื่องในเทศกาลวันคริสต์มาส โดยขอให้ฉลองเทศกาลอย่างมีความสุข และให้ร่วมงานสังสรรค์ในช่วงนี้อย่างมีสติและปลอดภัย ทุกคนเคยผ่านวิกฤติในช่วงเวลาที่โควิด-19 ระบาดในช่วงปีที่ผ่านมา หากมีความจำเป็นต้องออกนอกบ้านจริง ๆ ก็ให้สวมหน้ากากอนามัยและพกเจลล้างมือไปด้วยทุกครั้ง โดยหวังว่าทุกคนจะใช้ชีวิตอยู่บนความไม่ประมาทและให้ตระหนักว่า “โรคติดเชื้อ ดีที่สุด คือไม่ติดเชื้อ” ซึ่งทุกคนสามารถเป็นส่วนหนึ่งของการยุติโรคระบาด และทำให้ไวรัสโควิด-19 กลายเป็นไข้หวัดธรรมดาได้ในที่สุด